VEGA præsenterer

**Vestegns-legenderne fejrer beskidt bagjul med ekstrakoncert**

*Suspekt giver den 28. december en ekstrakoncert i Store VEGA, hvor juleflæsket bliver revet godt rundt.*

På grund af stor efterspørgsel annoncerer vi nu en ekstrakoncert med Suspekt, så hvis du har brug for den perfekte julegave eller et frirum fra julens familie-tamtam, kan du nu skrive torsdag d. 28. december i kalenderen.   
  
I februar udgav Suspekt deres sjette og yderst anmelderroste album *100% Jesus*. Et album som endnu engang cementrede bandets dominerende rolle på den danske hiphop-scene og ikke mindst evnen til stadig at kunne forny sig selv.   
  
Rune Rask, Andreas Bai-Duelund og Emil Simonsen - trioen bag det snart 20 år gamle hiphop-band, har henover året spillet for fulde huse i henholdsvis Aarhus, København og Aalborg.   
  
Koncerterne, der alle høstede flotte anmeldelser, har givet bandet blod på tanden til at trille ud med tourbussen endnu engang og ifølge Suspekt selv, bliver der ikke skruet ned for energiniveauet, når bandet drager på tour.  
 *”Vi glæder os sindssyg meget til at komme ud på de danske spillesteder igen. Det er altid en fornøjelse, at komme ud på de danske landeveje - det er der Suspekt blev skabt og der vi hører til, hvilket også er grunden til, at vi betragter os selv som spillemænd, i ordets egentlig forstand”*, siger Emil Simonsen.  
  
Nøgne nonner, slavedrenge og shots serveret i stilletter – det kan være svært at forudsige præcis, hvad der sker til en Suspekt koncert, men én ting er sikkert - når man forlader koncerten, er man et skridt tættere på de tre drenge fra Albertslund.

**Fakta om koncerten:**

Suspekt

Torsdag den 28. december 2017 kl. 21:00

Store VEGA, Enghavevej 40, 1674 Kbh. V

300 kr. + gebyr

Billetsalget starter i dag via vega.dk og Ticketmaster